પોરબંદરમાં ઉનાળાની શરૂઆત થતાં જ પશુ-પક્ષીઓની સ્થિતિ દયનીય બની ગઈ છે. ખાસ કરીને જળપ્લાવિત વિસ્તારોમાં પાણી નહીં હોવાને કારણે પક્ષીઓને પાણી માટે પરેશાન થવું પડે છે, જેથી પોરબંદરવાસીઓને પણ ખાસ અપીલ કરીને પક્ષીપ્રેમીઓએ જણાવ્યું છે કે લોકો તેમના ઘરના આંગણામાં પક્ષીઓ પાણી પી શકે તે માટેના કુંડા અવશ્ય રાખે. પક્ષીઓને પીવાના પાણીની સગવડ માટે માટીના કુંડા ઘરઆંગણે રાખી શકાય છે ઉપરાંત તેઓએ એવી પણ અપીલ કરી છે કે, ઘરઆંગણે ગૌમાતા સહિત અન્ય પ્રાણીઓ માટે પણ પીવાના પાણીની વ્યવસ્થા કરવી જોઈએ. કુંજ અને કરકરા જેવા પક્ષીઓ માઈનસ ડીગ્રી તાપમાનમાં રહેવા ટેવાયેલા હોય છે. પરંતુ પોરબંદરના જળપ્લાવિત વિસ્તારો સુકાઈ રહ્યા છે તેથી આવા પક્ષીઓ' વધુ મુશ્કેલીમાં મુકાઈ ગયા છે અને 42 થી 43 ડીગ્રી તાપમાનમાં તેઓ અકળાઈ ઉઠયા છે. સાઇબીરીયા તથા યુરોપના અત્યંત ઠંડા પ્રદેશોમાં રહેવા ટેવાયેલા અને માઇનસ ર0 ડીગ્રી તાપમાનમાં પણ ખુશમીજાજમાં રહેતા વિદેશીપંખીઓની દયનીય સ્થિતિ થઈ છે.